63 000 discurran anc rumantsch

(anr/ld)

A chaschun da la conferenza da pressa dals 22 da schaner 2002 avevi dà tschertas confusiuns davart las cifras da las Rumantschas e dals Rumantschs che avevan inditgà il rumantsch sco lur lingua. En la documentaziun messa a disposiziun a las medias era inditgà 0,4% da lingua rumantscha. En la conferenza da pressa è la part dals Rumantschs vegnida numnada cun var 0,5%. Ils responsabels han fatg attent ch’i sa tractia da cifras provisorias.

Rumantsch sco linguatg principal
L’anr ha vulì savair da Werner Haug, il vicedirectur da l’Uffizi federal da statistica, sch’i dettia uss novas cifras. Haug ha confermà che tar la dumbraziun dal pievel da l’onn 2000 hajan inditgà 32'000 persunas u 0,44% da la populaziun il rumantsch sco linguatg principal. Da quellas 32'000 persunas vivan 25 000 en il Grischun e 7'000 ordaifer. L’onn 1990 è quai stà 40'000 persunas.

Rumantsch discurrì
Tar la dumonda davart il discurrer rumantsch han 63'000 persunas fatg ina crusch. Da quellas vivan 38 000 (60%) en il Grischun e 25'000 (40%) ordaifer. Avant diesch onns eri 66'000. En il Grischun vivevan 40'000 ed ordaifer 26'000. Il dumber da persunas che discurran rumantsch è restà detg constant. Ina diminuziun marcanta pon ins constatar tar il dumber che ha inditgà il rumantsch sco linguatg principal che ha diminuì per 8000. Davart la situaziun en las singulas vischnancas n’ha Haug anc betg vulì numnar cifras. El fa attent ch’era questas cifras sajan provisorias.